《卫辉朝阳寺》
清代·夏诒钰

城南古寺鹤守扉，西风飒飒吹我衣。横塘一径夹寒水，落叶与人争路飞。

双桐拔地云千尺，老桧年深根化石。松寒竹瘦古僧癯，入门一笑斜阳白。

石泉松火茶味清，秋花媚客深幽情。一房山翠芸窗碧，幽禽古木鸣秋声。

愿学无生求妙證，古佛垂眉僧入定。满天明月照禅心，赠我归途一声磬。

作者简介：夏诒钰，字范卿，号研斋，江阴人。官永年知县。有《十五研斋诗草》。